ส.อ.ท.เผยยอดส่งออกรถยนต์เดือนพ.ย.โต 4.64% มาที่ 103,042 คัน
ส.อ.ท.เผยยอดส่งออกรถยนต์เดือนพ.ย.โต 4.64% มาที่ 103,042 คัน
20 ธ.ค. 2560

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรม สภาอุตสาหกรรมแห่งประเทศไทย (ส.อ.ท.) เปิดเผยว่า ในเดือนพ.ย.ส่งออกรถยนต์สำเร็จรูปได้ 103,042 คัน เพิ่มขึ้น 4.64% จากพ.ย.59 โดยการส่งออกรถกระบะเพิ่มขึ้นเกือบทุกตลาด ยกเว้นตลาดยุโรป และตลาดอเมริกาเหนือ คิดเป็นมูลค่าการส่งออกรถยนต์ 54,059.73 ล้านบาท เพิ่มขึ้น 5.77% จากเดือนพ.ย.59
ขณะที่ในช่วง 11 เดือน (ม.ค.-พ.ย.) ส่งออกรถยนต์สำเร็จรูปลดลง 5.31% มาที่ 1,043,862 คัน โดยส่งออกยังลดลงเกือบทุกตลาด ยกเว้นตลาดออสเตรเลีย และตลาดอเมริกาเหนือ ส่งผลให้มีมูลค่าการส่งออก 553,258 ล้านบาท ลดลง 5.5% จากระยะเวลาเดียวกัน
ด้านจำนวนรถยนต์ทั้งหมดที่ผลิตได้ในเดือนพ.ย. 60 มีทั้งสิ้น 190,385 คัน เพิ่มขึ้น 11.48% จากเดือนพ.ย.59 จากการผลิตรถกระบะเพื่อส่งออกเพิ่มขึ้น และผลิตรถยนต์นั่งเพื่อจำหน่ายในประเทศเพิ่มขึ้น ขณะที่ในช่วง 11 เดือน มียอดผลิตรถยนต์จำนวนทั้งสิ้น 1,831,616 คัน เพิ่มขึ้นจากช่วงเดียวกันของปีก่อน 1.27% และเป็นการเพิ่มขึ้นติดต่อกันเป็นเดือนที่ 3
 